b'\n_START_ARTICLE_\nMosterhamn\n_START_SECTION_\nMostratinget\n_START_PARAGRAPH_\nIf\xc3\xb8lge  Snorre var Moster det f\xc3\xb8rste stedet som Olav Tryggvason gikk i land da han i \xc3\xa5r 995 kom fra England for \xc3\xa5 kreve kongsarven sin og kristne landet. Og i 1024 kom kong Olav Haraldson og bisp Grimkjell og den eldste kristenretten i Norge ble innf\xc3\xb8rt vedtatt p\xc3\xa5 Mostratinget. _NEWLINE_Da Harald H\xc3\xa5rfagre var nesten 70 \xc3\xa5r gammel, fikk han en s\xc3\xb8nn med en kvinne som het  Tora Mosterstong. Hennes \xc3\xa6tt var fra Mosterhamn.  En bronsestatue av henne st\xc3\xa5r i Mostraparken, og det er innstiftet en egen Tora Mostrastongpris som deles ut i forbindelse med Kristkongane p\xc3\xa5 Moster.\n_START_SECTION_\nMoster gamle kirke\n_START_PARAGRAPH_\nSnorre forteller at Olav Tryggvason lot bygge en kirke p\xc3\xa5 Moster i 995. Tidligere antok man at Moster gamle kirke er den eldste i landet, men grundige unders\xc3\xb8kelser i 1872 klarte ikke \xc3\xa5 bevise dette. Men sikkert er det at kirken ble bygget f\xc3\xb8r slutten av 1100-tallet, og den er en av de enkleste kirkebygningene i Norge. Steinkirken har kvadratisk kor og rektangul\xc3\xa6rt skip. Innvendig er korbuen det eneste som har ornamentikk, og veggene er dekket av etter-reformatoriske kalkmalerier, det eldste fra ca. \xc3\xa5r 1600. Utvendig er de gamle pusslagene p\xc3\xa5 nordre og \xc3\xb8stre vegg bevart. P\xc3\xa5 loftet henger en klokke fra h\xc3\xb8ymiddelalderen, og i koret er det murte alteret bevart. Prekestolen er fra 1637, mens altertavlen kan v\xc3\xa6re noen eldre. D\xc3\xb8pefonten og d\xc3\xa5pshuset er fra 1722. Fortidsminneforeningen kj\xc3\xb8pte kirken i 1874, og den er lite forandret etter det. Omvisninger daglig i sommerhalv\xc3\xa5ret.\n_START_SECTION_\nLandemerket Siggjo\n_START_PARAGRAPH_\nFjellet Siggjo (474 moh) er et kjent landemerke og det h\xc3\xb8yeste fjellet i B\xc3\xb8mlo kommune. Fjellet er godt synlig langt til havs, og det var inntegnet p\xc3\xa5 gamle kart. For de sj\xc3\xb8farende har Siggjo v\xc3\xa6rt viktig \xc3\xa5 navigere etter til alle tider. Ogs\xc3\xa5 Roald Amundsen p\xc3\xa5 polarskuta \xc2\xabFram\xc2\xbb fikk sin f\xc3\xb8rste landkjenning med fedrelandet da utkiken rapporterte land i sikte. Det var \xc2\xabSiggen p\xc3\xa5 B\xc3\xb8mmel\xc3\xb8en\xc2\xbb. Dette sammen med at Mosterhamn er en naturlig, trygg havn, f\xc3\xb8rte til Mosters viktige stilling i middelalderen. Siggjo er et popul\xc3\xa6rt turm\xc3\xa5l med god sti helt til topps. Herfra har man utsikt i alle retninger. Fra P-plassen ved foten er fjellet er turen 1,8 km med en h\xc3\xb8ydeforskjell p\xc3\xa5 300 meter.\n_START_SECTION_\nMoster Amfi\n_START_PARAGRAPH_\nMoster Amfi er en gammel kalkgruve fra middelalderen. Antakelig var det klosteret p\xc3\xa5 Halsn\xc3\xb8y som stod for kalkbrenningen p\xc3\xa5 den tiden. Fra  1870 og fram til f\xc3\xb8rste verdenskrig utviklet kalksteinsdriften seg til \xc3\xa5 bli en stor n\xc3\xa6ring p\xc3\xa5 Moster. Flere kalkovner ble bygget b\xc3\xa5de i Mosterhamn og p\xc3\xa5 Grindheim. Den siste kalksteinen ble hentet ut fra gruva p\xc3\xa5 slutten av 1960-tallet. Deretter stod gruva tom, inntil man s\xc3\xa5 muligheten for \xc3\xa5 gj\xc3\xb8re denne om til en friluftsscene og amfi for et historisk spill. Friluftsteateret regnes for et av Nord-Europas vakreste og har sitteplass til 1200 tilskuere. I 1984 hadde B\xc3\xb8mloteateret, et amat\xc3\xb8rteater, premiere med spillet Kristkongane p\xc3\xa5 Moster ogs\xc3\xa5 kalt Mostraspelet. Historien strekker seg over et tidsrom p\xc3\xa5 ca. 30 \xc3\xa5r, fra den tiden hvor Moster stod i sentrum for viktige historiske hendelser. Spillet har deretter v\xc3\xa6rt vist hvert \xc3\xa5r i overgangen mai/juni. Det best\xc3\xa5r av ca. 100 akt\xc3\xb8rer, hvor de 12 hovedrollene fordeles p\xc3\xa5 amat\xc3\xb8rer og profesjonelle skuespiller. I tillegg er det 40 musikere. Inne i Moster Amfi ligger utstillingen Fr\xc3\xa5 heidendom til kristendom, en vandring gjennom den norr\xc3\xb8ne  mytologien, samfunnet i vikingtida  og overgangen til kristen tro og livsforst\xc3\xa5else. I Amfisalen vises lysbildespillet1000 \xc3\xa5r-ei messe. Amfikafeen holder \xc3\xa5pet hele sommeren, og her serveres  vikingsodd og nystekte vafler.\n_START_SECTION_\n1000-\xc3\xa5rsjubileet\n_START_PARAGRAPH_\nI 1995 ble det holdt et stort kirkejubileum p\xc3\xa5 Moster; "Kyrkja i Noreg 1000 \xc3\xa5r. Moster 995-1995". Bispem\xc3\xb8tet i Den norske kirke gjorde et vedtak om at jubileet, med utgangspunkt i hendelsene p\xc3\xa5 Moster, skulle markeres som et rikskirkelig jubileum. 1000-\xc3\xa5rsjubileet fant sted i pinsehelga og markerte at det hadde g\xc3\xa5tt 1000 \xc3\xa5r siden Olav Tryggvason kom seilende over havet og gikk i land p\xc3\xa5 Moster med biskop og prestef\xc3\xb8lgeje. Aldri har det tidligere v\xc3\xa6rt holdt et lignende kirkem\xc3\xb8te i Norge. Geistlige fra hele Europa, kongeparet, stortingspresident, statsminister, patriarken fr\xc3\xa5 Konstantinopel, kardinalen fr\xc3\xa5 Vatikanet, kirkeledere fra hele Norden og et samlet norsk bispekollegium  var til stede. En egen bok ble utgitt: "1000 \xc3\xa5r \xe2\x80\x93 Ein sommardag", av Kristine Sele og Morten Eriksen.\n_START_SECTION_\nMusikal i Moster Amfi\n_START_PARAGRAPH_\nB\xc3\xb8mlo Musikallaug hadde i 2003 og 2004 stor suksess med musikalen Les Mis\xc3\xa9rables i Moster Amfi som ble sett av til sammen 23\xc2\xa0000 tilskuere. I 2006 fulgte de opp med Chess som samlet 15\xc2\xa0000. B\xc3\xb8mlo Musikallaug ble stiftet i 1998 og er et ungt ensemble med mange frivillige ildsjeler som arbeider for \xc3\xa5 fremme musikk, sang, dans og drama for de unge p\xc3\xa5 B\xc3\xb8mlo og i Sunnhordlandsomr\xc3\xa5det. Deres f\xc3\xb8rste oppsetning i Moster Amfi var Jesus Christ Superstar i 1999 og 2001. I 2009 satte de opp Miss Saigon i amfiet som til sammen ble sett av 13\xc2\xa0000.\n_START_SECTION_\nKjente personer\n_START_PARAGRAPH_\nKenneth Sivertsen ble f\xc3\xb8dt i Mosterhamn i 1961, hvor han ogs\xc3\xa5 bodde hele livet. Han var en multikunstner, hovedsakelig selvl\xc3\xa6rt, gitarist, sanger, artist, komponist og humorist. Som frilansmusiker turnerte han med ulike ensembler, men viet mye av sin tid til komposisjon. Han d\xc3\xb8de julaften 2006, 45 \xc3\xa5r gammel. Han er begravet p\xc3\xa5 kirkeg\xc3\xa5rden til Moster gamle kirke, den nedre delen._NEWLINE_Birger R\xc3\xb8ksund var f\xc3\xb8dt p\xc3\xa5 Moster og bodde hele sitt liv ved R\xc3\xb8yksundkanalen. Han skrev en rekke b\xc3\xb8ker og diktsamlinger med lokale tema.'